<classify> MAMLAKA ya Mawasiliano nchini TCRA imetoa onyo kwa redio za Magic Fm na Radio Free Africa, kwa kosa la kukiuka kwa makusudi agizo la serikali lililotaka vyombo vya habari kutosoma kwa undani habari za magazeti.Aidha, imetoa siku 21 kwa redio hizo kama hazi- taridhika na uamuzi huo, kukata rufaa katika Kituo cha Ushindani wa Kibiashara. Akisoma uamuzi huo jana jijini Dar es Salaam, Mwenyekiti wa Kamati ya Maudhui ya TCRA, Valeria Msoka alisema kuwa redio hizo zilikiuka tangazo la Waziri wa Habari, Sanaa, Utamaduni na Michezo, Dk Harrison Mwakyembe alilolitoa Mei 3, 2017 ambayo ilikuwa Siku ya Uhuru wa Vyombo vya habari.Alisema baada ya agizo hilo, TCRA ilipewa jukumu la kuviandikia barua vyombo vyote vya habari kuhusiana na agizo la kutosoma kwa undani habari za magazetini. Msoka alisema kuwa kamati hiyo baada ya kupitia vipindi vya Morning Magic cha Magic FM na Tuzungumze Magazetini cha Radio Free Afrika Kituo cha Mwanza na kusikiliza utetezi wa uongozi wa pande zote mbili, iliridhika kuwa vyombo hivyo vilikiuka maagizo ya serikali kwani utetezi wao haukuwa na msingi.Kamati imebaini kuwa kipindi cha Morning Magic cha Magic FM kimekiuka maagizo ya serikali kwa kusoma habari za magazetini kwa undani kwa makusudi na katika utetezi wake hawana hoja za msingi, alisema Msoka.Aliongeza kuwa; katika kipindi hicho walisoma magazeti mbalimbali ikiwemo HabariLeo, Uhuru na Mwananchi ambapo katika ukurasa wa pili wa gazeti la Uhuru walisoma habari in- ayohusu Usiyoyajua kuhusu kondomu za kike.Msoka alisema kuwa agizo hilo, lililenga kulinda soko la biashara la uchapishaji na usambazaji, uuzaji wa magazeti. Aidha, kamati hiyo imevishauri vyombo hivyo kuimarisha na kuboresha usimamizi wa vipindi vyao, kufanya matayarisho ya kutosha ya vipindi ili kuepuka makosa kama hayo na kwa upande wa Magic FM walitakiwa kuwa mfano mzuri kwa redio nyingine katika kutekeleza sheria, kanuni, taratibu na maagizo ya serikali kutokana na dhamana waliyonayo sasa. Kubadilika kwa uongozi au kutokuwa na barua ya Waziri si la msingi kwa sa- babu agizo hilo lilitangazwa sana na vyombo vya habari hata kama uongozi umebadilika lakini wafanyakazi wa Magic Fm ni wale wale, alisisitiza.Pia, imeshauri Radio Free Africa kutoa mafunzo kwa wafanyakazi wapya ili makosa ya kuruhusu wa- fanyakazi wasio na uzoefu yasiweze kujirudia. Katika utetezi walioutoa, uongozi wa Magic Fm ambao waliitwa na kuulizwa ni kwanini wasichukuliwe hatua kwa kukiuka maagizo hayo, walidai kwamba uongozi umebadilika kwani wana mmiliki mpya, ambaye hajawahi kupata barua kutoka kwa Waziri ikieleza katazo hilo.Pia walidai kuwa uongozi umebadilika kutoka mmiliki binafsi kwenda Chama Cha Mapinduzi CCM na kwamba kosa lililotendeka, lilifanyika chini ya uongozi uliopita. Hata hivyo, walidai ni jukumu lao kuhakikisha kwamba maagizo ya serikali, kanuni, sheria na taratibu zinazotolewa zinafuatwa na wanatambua kuwa tamko la serikali ni halali na ni lazima lifuatwe. Katika utetezi wao, uongozi wa Radio Free Africa, walidai kuwa mtangazaji aliyesababisha makosa hayo, hakuwa na uzoefu na kwamba wafanyakazi wa zamani waliokuwepo walikuwa wameacha kazi.  <topic>: kitaifa 